Príloha 4

Rozpočtovanie príjmov a výdavkov ostatných subjektov verejnej správy v metodike ESA 95

1. Obce a vyššie územné celky
	
Návrh rozpočtu územnej samosprávy na roky 2007 až 2009 nadväzuje na rok 2006, ktorý je druhým rokom realizácie fiškálnej decentralizácie. Financovanie samosprávnych kompetencií budú obce a vyššie územné celky zabezpečovať predovšetkým z vlastných daňových príjmov. Prostredníctvom dotácií zo štátneho rozpočtu z príslušných kapitol štátneho rozpočtu sa budú financovať kompetencie preneseného výkonu štátnej správy, úlohy spojené najmä s regionálnym rozvojom a ochranou životného prostredia ako aj realizácia projektov spolufinancovaných zo štrukturálnych fondov a Kohézneho fondu Európskej únie. Niektoré špecifické a individuálne potreby obcí, ktoré neboli súčasťou fiškálnej decentralizácie budú financované formou dotácií zo štátneho rozpočtu rozpočtovaných v kapitole Všeobecná pokladničná správa. 

Zavedením fiškálnej decentralizácie sa predpokladalo, že obce a VÚC v roku 2005 dostanú do svojich rozpočtov garantované sumy finančných prostriedkov tak, ako boli rozpočtované v štátnom rozpočte v kapitole Súhrnný finančný vzťah k obciam a VÚC. Prínos nového systému financovania z výnosu dane z príjmov fyzických osôb sa predpokladal až od roku 2006. Vývoj ukázal, že obce a VÚC už v roku 2005 získali viac  a v nasledujúcich rokoch získajú z výnosu tejto dane vyššiu sumu ako sa predpokladalo. Prehľad je uvedený v nasledovnej tabuľke: 

(v mil. Sk)	2005	2006	2007	
1. Súhrnný finančný vzťah k obciam a VÚC	31 354,9	32 221,4	33 073,0	
2. Fiškálna decentralizácia	31 354,9	33 113,0	36 379,0	
3. Aktuálny odhad výnosu dane z príjmov FO (cash)	35 510,7	39 674,0	42 775,0	
4. Rozdiel (3 - 2)	+ 4 155,8	+ 6 561,0	+ 6 396,0	

Vychádzajúc z vývoja výnosu dane z príjmov fyzických osôb, a tým aj uvedenej dynamiky rastu príjmov obcí a VÚC, ktorá vysoko prekračuje pôvodné dohody s územnou samosprávou o kvantifikácii fiškálnej decentralizácie, ministerstvo financií považuje za legitímne otvoriť otázku o prehodnotení percentuálneho nastavenia  prerozdeľovania výnosu DPFO medzi štát a územnú samosprávu.

Z tohto dôvodu v návrhu rozpočtu na rok 2007 sa predpokladá, že obce a vyššie územné celky zabezpečia financovanie nových kompetencií v oblasti neštátnych základných umeleckých škôl a neštátnych školských zariadení v rozsahu cca 565,0 mil. Sk  z  vyšších príjmov z podielu na DPFO. MF SR v súlade s plánom legislatívnych úloh vlády pripraví v roku 2007 novelu zákona o rozpočtovom určení výnosu dane z príjmov  územnej samospráve s účinnosťou od 1.januára 2008, ktorá komplexne prehodnotí  kompetencie obcí a VÚC a ich príjmovú základňu.
1.1. Obce
	
Predpokladá sa, že obce v roku 2007 dosiahnu celkové príjmy vo výške 87 781,3 mil. Sk a celkové výdavky v sume 86 181,3 mil. Sk. Uvedené údaje sú odhadom Ministerstva financií SR vzhľadom na to, že financovanie samosprávnych kompetencií je v plnej pôsobnosti obcí, ktorých zastupiteľstvá rozhodujú o rozdelení a použití prostriedkov podľa jednotlivých úsekov v rámci schválených rozpočtov. Obce takto samostatne rozhodujú o 71,2 % svojich príjmov.

Daňové príjmy sa očakávajú v sume 42 360,0 mil. Sk, ktoré obce získajú z výnosu dane z príjmov platenej fyzickými osobami, z výnosu dane z nehnuteľností, z výnosu daní za špecifické služby (miestne dane a poplatok za komunálne odpady) a z výnosu dane z úhrad za dobývací priestor. Z výnosov týchto daní bude zabezpečované financovanie samosprávnych pôsobností obcí vrátane samosprávnych pôsobností presunutých z orgánov štátnej správy na obce v rámci decentralizácie verejnej správy. Predpoklad vývoja jednotlivých druhov daňových príjmov v rokoch 2007 až 2009 do rozpočtov obcí  je nasledovný:

(v mil. Sk)	2006
rozpočet	Predpoklad	
		2007	2008	2009	
Daňové príjmy spolu	37 441,0	42 360,0	46 450,0	50 456,0	
z toho: daň z príjmov fyzických osôb	27 589,0	32 058,0	35 998,0	39 854,0	
            daň z nehnuteľností	6 000,0	6 400,0	6 500,0	6 600,0	
            daň za špecifické služby	3 850,0	3 900,0	3 950,0	4 000,0	
            daň za dobývací priestor	2,0	2,0	2,0	2,0	

Súčasný vývoj výnosu dane z príjmov fyzických osôb ukazuje, že dopad fiškálnej decentralizácie na rozpočty obcí je priaznivý už od jej zavedenia, t.j. od roku 2005. Odhadovaný dopad fiškálnej decentralizácie na rozpočty obcí v jednotlivých rokoch je nasledovný: 

(v mil. Sk)	2005 skut.	2006	2007	
1. Súhrnný finančný vzťah k obciam a VÚC	23 500,5	24 046,3	24 602,3	
2. Fiškálna decentralizácia	23 500,5	 24 817,0	27 265,0	
3. Aktuálny odhad výnosu dane z príjmov FO (cash)	26 614,4	29 734,0	32 058,0	
4. Rozdiel (3 - 2)	+ 3 113,9	+ 4 917,0	+ 4 793,0	

V rámci nedaňových  príjmov sa uvažuje, že obce dosiahnu sumu 13 400,0 mil. Sk. Ide najmä o príjmy z podnikania a z vlastníctva majetku v sume 3 400,0 mil. Sk, a to z nájomného z prenajatých pozemkov, budov, strojov a zariadení, čiastku 3 800,0 mil. Sk  z administratívnych a iných poplatkov a platieb (správne poplatky, za ubytovacie a stravovacie služby, zo vstupného, za relácie v miestnom rozhlase a pod.) a z iných nedaňových príjmov v sume 1 500,0 mil. Sk.  Predpokladá sa, že kapitálové príjmy dosiahnu výšku 4 500,0 mil. Sk, a to najmä z predaja budov, bytov, z predaja pozemkov. Z úrokov z domácich úverov, pôžičiek a vkladov sa očakáva získať 200,0 mil. Sk.

Granty a transfery zo štátneho rozpočtu, zo štátnych fondov a z rozpočtov iných obcí na činnosť spoločných úradov obcí a z rozpočtov VÚC na riešenie spoločných úloh sa očakávajú  v objeme 25 271,3 mil. Sk, z toho na bežné transfery 19 176,0 mil. Sk a na kapitálové transfery 6 095,3 mil. Sk. Uvedené sumy sú bez očakávaných prostriedkov z Európskej únie, ktoré budú zapojené do rozpočtov obcí v rámci finančnej perspektívy. Granty a transfery do rozpočtov obcí sa očakávajú z týchto kapitol štátneho rozpočtu:

 - Ministerstva školstva SR – v celkovej sume 15 528,7 mil. Sk. Na zabezpečenie preneseného výkonu   štátnej správy na financovanie činností základných škôl bude smerovať suma 15 407,8 mil. Sk a na ostatné finančné prostriedky na kapitálové výdavky a na ďalšie vzdelávanie a na činnosť spoločných úradovní obcí pre úsek školstva 120,9 mil. Sk.

-	Ministerstva vnútra SR v sume 334,6 mil. Sk.  Na prenesený výkon štátnej správy sú určené finančné prostriedky v celkovej sume 203,0 mil. Sk, z toho na činnosť matričných úradov v sume 153,0 mil. Sk a na hlásenie a evidenciu občanov a register občanov podľa zákona č. 153/1998 Z.z. 50,0 mil. Sk. Z ostatných prostriedkov poskytnutých obciam bude financovaná oprava a údržba vojnových hrobov a azylová politika.

-	Ministerstva dopravy, pôšt a telekomunikácií SR - suma 7,4 mil. Sk je určená obciam na financovanie preneseného výkonu štátnej správy v oblasti pozemných komunikácií – špeciálne stavebné úrady.
   
- Ministerstva výstavby a regionálneho rozvoja SR –  celková  suma   3 428,5  mil.  Sk.   Na  financovanie   preneseného  výkonu   štátnej   správy je rozpočtovaný bežný  transfer v sume 163,8 mil. Sk na zabezpečenie činnosti v oblasti vyvlastňovania,  stavebného poriadku a bývania a na činnosti súvisiace so Štátnym fondom rozvoja bývania. Ďalšie transfery sa predpokladajú poskytnúť obciam na podporu regionálnych aktivít, na program renovácie a rozvoja obcí a zachovanie kultúrneho dedičstva, na aktivity cezhraničnej spolupráce v rámci projektu Interreg, na školskú infraštruktúru, kultúrnu infraštruktúru, na podporu spoločných služieb pre podnikateľov.

- Ministerstva životného prostredia SR – celková suma 727,2 mil. Sk. Dotácie sú smerované na prenesený výkon štátnej správy na úseku ochrany pred povodňami v sume 21,6 mil. Sk, na podporu realizácie environmentálnych opatrení na podporu investičných akcií v oblasti odpadového hospodárstva - nakladanie s odpadmi, na sanáciu skládok a podporu separovaného zberu, na ochranu ovzdušia - znižovanie znečisťovania.

-	Ministerstva hospodárstva SR - do rozpočtov obcí budú smerovať finančné prostriedky v sume 1 131,1 mil. Sk. Ide o finančné prostriedky na podporu realizácie investičných akcií – priemyselné parky, na reštrukturalizáciu priemyselných odvetví, na rozvoj cestovného ruchu, zahraničnej spolupráce, obchodu a investícií.
 
-  Ministerstva práce, sociálnych vecí a rodiny SR - v sume 816,6 mil. Sk, ktoré budú poskytované obciam na zabezpečenie stravy pre deti v hmotnej núdzi, na výkon osobitného príjemcu, na školské potreby a štipendiá  pre deti v hmotnej núdzi.

-	Úradu vlády SR – do rozpočtov obcí budú smerovať finančné prostriedky v sume 56,3 mil. Sk na financovanie menšinovej a kultúrnej politiky.

-	Všeobecnej pokladničnej správy – v sume 687,6 mil. Sk. Ide o finančné prostriedky na financovanie individuálnych potrieb obcí (40,0 mil. Sk) a na financovanie zariadení sociálnych služieb v sume 647,6 mil. Sk.

Príjmové finančné operácie  sa predpokladajú v celkovej sume 6 750,0 mil. Sk. Predpokladá sa, že obce z prostriedkov peňažných fondov prevedú do príjmov rozpočtu sumu 1 600,0 mil. Sk a z predaja majetkových účastí získajú 150,0 mil. Sk. Okrem toho sa predpokladá, že obce prijmú úvery na plnenie svojich investičných zámerov v sume 5 000,0 mil. Sk. 

Celkové výdavky obcí na rok 2006 sa predpokladajú  v objeme 86 181,3 mil. Sk.
 
	Na základe dosiahnutej skutočnosti  v roku 2005 a predpokladaného vývoja príjmov, Ministerstvo financií SR odhaduje, že	výdavky obcí budú smerované do jednotlivých úsekov činností takto :

	Na činnosť obecných a mestských úradov a na transfery všeobecnej povahy medzi rôznymi úrovňami verejnej správy  sa predpokladá vynaložiť 20 927,5 mil. Sk.

	Na zabezpečenie úloh civilnej ochrany v pôsobnosti obcí a na činnosť policajných služieb – obecnej polície a požiarnej ochrany sa predpokladajú finančné prostriedky v sume 1 138,8 mil. Sk.

	V ekonomickej oblasti sa uvažuje so sumou 11 039,8 mil. Sk, z ktorých budú financované kompetencie obcí na úseku dopravy, v rámci ktorej sú aj výdavky na mestskú verejnú dopravu, na úseku poľnohospodárstva, lesníctva, palív a energie, ťažby, výroby a výstavby, komunikácií a ostatných činností spadajúcich do ich kompetencie. 
	
Na úseku ochrany životného prostredia sa predpokladá financovať činnosti zberu, prepravy, a zneškodňovania odpadu, prevádzka kanalizačných sústav vrátane čistenia odpadových vôd, výdavky súvisiace so znižovaním a znečisťovaním ovzdušia a ochrany prírody a krajiny. Finančné prostriedky na tomto úseku sa predpokladajú v celkovej sume 6 085,1 mil. Sk.

	Na úseku bývania a občianskej vybavenosti sa predpokladajú finančné prostriedky v celkovej sume 8 477,9 mil. Sk, v rámci ktorého budú realizované aktivity obcí súvisiace s rozvojom bývania, s rozvojom obcí so zásobovaním pitnou vodou a  verejným osvetlením.

	Na financovanie zdravotníctva - zdravotníckych služieb a zdravotníckych zariadení, záchrannú zdravotnú službu v pôsobnosti obcí sa uvažuje so sumou 231,0 mil. Sk.

	Na úseku kultúry sa predpokladá vynaložiť 4 277,4 mil. Sk, z ktorých budú financované aktivity obcí súvisiace s rekreačnými a športovými službami, kultúrne služby (divadlá, umelecké súbory, klubové a špeciálne kultúrne zariadenia, odborno-metodické zariadenia, knižnice, múzeá, galérie, pamiatková starostlivosť, národná kultúra), vysielacie a vydavateľské služby a iné kultúrne a spoločenské aktivity realizované obcami.

	Na vzdelávanie sa predpokladá vynaložiť suma 30 986,0 mil. Sk, a to na financovania predškolskej výchovy, základných škôl, zariadenia pre záujmové vzdelávanie, centrá voľného času, jazykové školy, zariadenia pre celoživotné vzdelávanie, služby pridružené ku školám – školské stravovanie, strediská služieb škole, zariadenia výchovného poradenstva a ostatné výdavky súvisiace so vzdelávaním. Zo zvýšených daňových príjmov sa predpokladá financovať aj nové samosprávne pôsobnosti obcí na úseku školstva, a to neštátne základné umelecké školy a školské zariadenia v sume 388,0 mil. Sk. 

	Na úseku sociálneho zabezpečenia sa uvažuje s finančnými prostriedkami v sume 3 017,8 mil. Sk, z ktorých budú financované zariadenia sociálnych služieb – domovy dôchodcov, zariadenia opatrovateľskej služby, poskytovanie príspevkov občanom s ťažkým zdravotným postihnutím, invaliditou, chorobou, podpora rodín s deťmi a poskytovanie finančnej pomoci nezamestnaným občanom.
	
Ak by bola zachovaná štruktúra výdavkov obcí na úrovni dosiahnutej skutočnosti roku 2005, potom vývoj výdavkov podľa jednotlivých úsekov činnosti podľa predpokladaného odhadu Ministerstva financií SR v rokoch 2007 až 2009 by bol nasledovný:

Funkcia
(v mil. Sk)	2005	2007	2008	2009	
01 Všeobecné verejné služby	20 707,2	20 927,5	22 671,4	24 119,4	
02 Obrana	9,2	8,7	9,0	9,0	
03 Verejný poriadok a bezpečnosť	1 035,1	1 130,1	1 177,9	1 245,9	
04 Ekonomická oblasť	9 390,1	11 039,8	11 153,6	11 206,2	
05 Ochrana životného prostredia	6 475,1	6 085,1	6 358,0	6 413,4	
06 Bývanie a občianska vybavenosť	9 170,1	8 477,9	8 424,8	8 552,9	
07 Zdravotníctvo	173,5	231,0	231,1	236,2	
08 Rekreácia, kultúra a náboženstvo	4 260,9	4 277,4	4 415,3	4 484,8	
09 Vzdelávanie	25 241,2	30 986,0	31 013,7	32 883,1	
10 Sociálne zabezpečenie	2 753,0	3 017,8	3 347,8	3 508,4	
S p o l u	79 215,4	86 181,3	88 802,6	92 659,3	

V roku 2008 sa oproti roku 2007 v rozpočtoch obcí v príjmoch očakáva nárast o 4,4 % a vo výdavkoch o 3,0 % a v roku 2009 oproti roku 2008 v príjmovej časti rozpočtu o 2,7 % a vo výdavkoch o 4,3 %. Nárast príjmov aj výdavkov je najmä z titulu nárastu daňových príjmov, ktorých vyššie výnosy, a tým aj ich vyššie smerovanie do rozpočtov obcí sa očakáva v roku 2008 oproti roku 2007 o 9,6 % a v roku 2009 oproti roku 2008 o 8,6 %.  Na druhej strane dochádza k poklesu transferov zo štátneho rozpočtu v roku 2008 oproti roku 2007 o 11,4 % a v roku 2009 oproti roku 2008 o 4,3 %. 

Vývoj príjmovej a výdavkovej časti rozpočtu obcí na roky  2007 až  2009 je nasledovný:

 (v mil. Sk)	2006	2007	2008	2009	
Príjmy obcí  spolu	84 250,5	87 781,3	91 602,6	94 059,3	
	
•	daňové príjmy 	37 441,0	42 360,0	46 450,0	50 456,0	
•	nedaňové príjmy	14 400,0	13 400,0	13 450,0	13 400,0	
•	granty a  transfery 	23 659,5	25 271,3	22 802,6	22 003,3	
•	zo splátok tuz. úverov, pôžičiek (FO)	0,0	0,0	0,0	0,0	
•	z predaja majetk. účastí (FO)	150,0	150,0		100,0	
•	zostat. prostr. z predch. rokov a prevod prostr. z peňaž. fondov (FO)	3 400,0	1 600,0	1 600,0	1 600,0	
•	prijaté úvery  (FO)	5 200,0	5 000,0	7 300,0	6 500,0	
	
Výdavky obcí  spolu	80 850,5	86 181,3	88 802,6	92 659,3	
	
•	mzdy a odvody	30 624,0	32 321,1	34 459,3	36 757,1	
•	tovary a služby 	19 299,2	22 039,0	22 687,0	22 882,1	
•	bežné transfery	7 707,0	8 510,0	8 890,0	9 000,0	
•	splácanie úrokov 	900,0	900,0	1 050,0	1 100,0	
•	kapitálové výdavky	16 970,3	17 261,2	15 616,3	16 120,1	
•	úvery a účasť na majetku (FO)  	100,0	100,0	100,0	100,0	
•	splácanie istiny (FO)	5 250,0	5 050,0	6 000,0	6 700,0	
	
Celkový prebytok obcí	3 400,0	1 600,0	2 800,0	1 400,0	
vylúčenie finančných operácií	-3 400,0	- 1 600,0	-2 800,0	-1 400,0	
  	
•	vylúčenie príjmových FO 	-8 750,0	-6 750,0	-8 900,0	-8 200,0	
•	vylúčenie výdavkov FO	5 350,0	5 150,0	6 100,0	6 800,0	
	
zahrnutie časového rozlíšenia 	620,0	0,0	0,0	0,0	
	
Prebytok  / schodok obcí  (ESA 95)	620,0	0,0	0,0	0,0	

1.2. Vyššie územné celky

Predpokladá sa, že vyššie územné celky (ďalej len „VÚC“) v roku 2007 dosiahnu celkové príjmy vo výške 27 934,5 mil. Sk a celkové výdavky v sume 27 934,5 mil. Sk. Uvedené údaje sú odhadom Ministerstva financií SR vzhľadom na to, že financovanie samosprávnych kompetencií je v plnej pôsobnosti VÚC, ktorých zastupiteľstvá rozhodujú o rozdelení a použití prostriedkov podľa jednotlivých úsekov v rámci schválených rozpočtov. VÚC takto samostatne rozhodujú cca o 58,4 % svojich príjmov.

Daňové príjmy sa očakávajú v celkovej sume 13 667,0 mil. Sk, ktoré  VÚC získajú z  výnosu dane z príjmov  platenej  fyzickými   osobami  v sume 10 717,0 mil. Sk a z výnosu dane z  motorových  vozidiel v sume 
2 950,0 mil. Sk. Predpoklad vývoja daňových príjmov VÚC v rokoch 2007 až 2009 je nasledovný:

(v mil. Sk)	2006
rozpočet	Predpoklad	
		2007	2008	2009	
Daňové príjmy spolu	11 870,0	13 667,0	15 034,0	16 373,0	
z toho: daň z príjmov fyzických osôb	9 220,0	10 717,0	12 034,0	13 323,0	
            daň z motorových vozidiel	2 650,0	2 950,0	3 000,0	3 050,0	

Súčasný vývoj výnosu dane z príjmov fyzických osôb ukazuje, že dopad fiškálnej decentralizácie na rozpočty VÚC je priaznivý už od jej zavedenia, t.j. od roku 2005. Odhadovaný dopad fiškálnej decentralizácie na rozpočty VÚC v jednotlivých rokoch je nasledovný: 

(v mil. Sk)	2005 skut.	2006	2007	
1. Súhrnný finančný vzťah k obciam a VÚC	7 854,4	8 175,1	8 470,7	
2. Fiškálna decentralizácia	7 854,4	8 296,0	9 114,0	
3. Aktuálny odhad výnosu dane z príjmov FO (cash)	8 896,3	9 940,0	10 717,0	
4. Rozdiel (3 - 2)	+ 1 041,9	+ 1 644,0	+ 1 603,0	
  
   Nedaňové príjmy sa získajú z  činnosti organizácií v zriaďovateľskej pôsobnosti VÚC na úseku sociálneho zabezpečenia, na úseku školstva, dopravy, z kapitálových príjmov a z úrokov z prostriedkov vlastného hospodárenia. Uvažuje sa s ich celkovou výškou 1 520 mil. Sk, ktorá by sa mala dosiahnuť najmä na úseku sociálneho zabezpečenia, z úhrad platených občanmi umiestnenými v zariadeniach sociálnych služieb, za poskytované služby, ako sú stravovanie, bývanie a zaopatrenie.  Na úseku školstva, z poplatkov zo zápisného a školného v základných umeleckých školách, za ubytovanie v domovoch mládeže, z nájomného a z vlastného hospodárenia úradov samosprávnych krajov (úroky z vlastných prostriedkov, príjmy z prenájmu a z predaja majetku a pod.).
   
           Granty a transfery zo štátneho rozpočtu a z rozpočtu štátnych fondov sa rozpočtujú v celkovej sume 11 627,5 mil. Sk, z toho bežné granty a transfery v sume 10 760,8 mil. Sk a  kapitálové granty a transfery v sume 866,7 mil. Sk. Uvedené sumy sú bez očakávaných prostriedkov z Európskej únie, ktoré budú zapojené do rozpočtov VÚC v rámci finančnej perspektívy. Granty a transfery sa predpokladajú poskytnúť VÚC z týchto kapitol štátneho rozpočtu: 

-  Ministerstva školstva SR – v celkovej sume 10 716,8 mil. Sk, z toho na financovanie preneseného výkonu štátnej správy na úseku stredných škôl, ku ktorým zriaďovateľskú funkciu plnia VÚC v sume 10 567,2 mil. Sk a na financovanie ďalšieho vzdelávania 149,6 mil. Sk. 

-  Ministerstva hospodárstva SR – v sume 514,6 mil. Sk na realizáciu programu Rozvoj priemyslu a podpora podnikania, na reštrukturalizáciu priemyselných odvetví a na rozvoj cestovného ruchu.

-	Ministerstva výstavby a regionálneho rozvoja SR – v sume 370,6 mil. Sk na úhradu nákladov spojených    s vypracovávaním plánov hospodárskeho rozvoja regiónu, na podporu reštrukturalizácie zdravotnej a sociálnej infraštruktúry.

 - Ministerstva práce, sociálnych vecí a rodiny SR – sumu 17,0 mil. Sk na financovanie detských rekreácií. 

     - Ministerstva dopravy, pôšt a telekomunikácií SR – v sume 1,0 mil. Sk na financovanie úloh súvisiacich s cestnou dopravou.

  - Úradu vlády SR  –  v sume 5,5 mil. Sk na financovanie menšinovej a kultúrnej politiky.

Príjmové finančné operácie sa predpokladajú v sume 1 120,0 mil. Sk, a to z prevodov prostriedkov z peňažných fondov v sume 120,0 mil. Sk a z prijatých úverov v sume 1 000,0 mil. Sk.

Celkové výdavky VÚC sa predpokladajú v sume 27 934,5 mil. Sk. 

V nadväznosti na vývoj výdavkov podľa dosiahnutej skutočnosti roku 2005 podľa jednotlivých úsekov činností a vývoj príjmov, Ministerstvo financií SR predpokladá smerovanie výdavkov na financovanie kompetencií VÚC v roku 2007 takto:

V oblasti výdavkov na zabezpečenie činností úradov samosprávnych krajov sa predpokladá vynaložiť finančné prostriedky v celkovej sume 1 182,8  mil. Sk.  Z uvedenej sumy sa predpokladá financovať osobné a prevádzkové výdavky úradov, činnosť poslancov zastupiteľstiev, činnosť komisií, projekty súvisiace s regionálnym rozvojom a ostatné úlohy spojené s činnosťou úradov samosprávnych krajov. V rámci kapitálových výdavkov sa predpokladá financovať vybavenie úradov VÚC, rekonštrukčné práce objektov, v ktorých sú umiestnené úrady VÚC a na obstaranie technického vybavenia úradov (kancelárska technika, informačné technológie a pod.).

Na úseku dopravy sa uvažuje s finančnými prostriedkami v sume 5 881,9 mil. Sk, a to na úhradu straty, jej časti alebo iné vyrovnanie dopravcom, ktorí na základe uzatvorených zmlúv o výkonoch vo verejnom záujme vykonávajú vnútroštátnu verejnú autobusovú dopravu a na zabezpečenie obslužnosti územia. Ďalšie prostriedky na úseku dopravy budú smerované na zabezpečenie správy a údržby ciest II. a III. triedy a na nákup a obnovu technického a strojného vybavenia súvisiaceho s údržbou ciest.

V oddieli 06 - Bývanie a občianska vybavenosť sa predpokladá vynaložiť prostriedky v  celkovej sume 6,3 mil. Sk, z ktorých budú financované štúdie a expertízy súvisiace s regionálnym rozvojom.

Pre úsek zdravotníctva sa uvažuje so sumou 287,1 mil. Sk na dostavbu rozostavaných stavieb  zdravotníckych zariadení a na splátky prístrojov.
	
V kultúrnych zariadeniach sa predpokladá vynaložiť výdavky vo výške 1 344,1 mil. Sk, z ktorých sa bude financovať činnosť divadiel, múzeí a galérií, osvetových zariadení, knižníc, hvezdární a ostatných kultúrnych inštitúcií v pôsobnosti VÚC a na realizáciu výdavkov kapitálového charakteru.
 
Na úseku školstva na zabezpečenie bežných a kapitálových výdavkov pre stredné školy a školské zariadenia sa predpokladá použiť finančné prostriedky vo výške 13 203,7 mil. Sk. Činnosti na úseku školstva budú financované z dotácií poskytnutých z  kapitoly Ministerstva školstva SR v rámci preneseného výkonu štátnej správy a z vlastných príjmov VÚC. Ide o financovanie škôl a školských zariadení – gymnázií, stredných odborných škôl, stredných odborných učilíšť, stredísk praktického vyučovania, združených stredných škôl a zariadení, školských jedální, domovov mládeže, umeleckých škôl, ktoré patria do zriaďovateľskej pôsobnosti VÚC. Zo zvýšených daňových príjmov sa predpokladá financovať aj nové samosprávne pôsobnosti VÚC na úseku školstva, a to neštátne základné umelecké školy a školské zariadenia v sume 177,0 mil. Sk.

V sociálnej oblasti na zabezpečenie služieb a prevádzky zariadení sociálnych služieb sa uvažuje so sumou finančných prostriedkov 6 028,6 mil. Sk. Na tomto úseku zabezpečujú VÚC pôsobnosti pri poskytovaní starostlivosti v zariadeniach sociálnych služieb (domovy sociálnych služieb, zariadenia chráneného bývania, domovy pre osamelých rodičov, stanice opatrovateľskej služby, zariadenia pestúnskej starostlivosti, útulky, rehabilitačné strediská). Okrem toho v rámci bežných výdavkov sa rozpočtujú aj finančné prostriedky na poskytovanie príspevkov tzv. neštátnym subjektom. Predpokladá sa, že časť výdavkov zariadení sociálnych služieb sa pokryje z nedaňových príjmov (platby za poskytované služby od občanov umiestnených v týchto zariadeniach). 

V prípade, že by nedošlo k prehodnoteniu výdavkov podľa jednotlivých úsekov  zastupiteľstvami VÚC,  vývoj výdavkovej časti rozpočtu v porovnaní so skutočnosťou roku 2005 by bol nasledovný:

Funkcia
(v mil. Sk)	2005	2007	2008	2009	
01 Všeobecné verejné služby	1 631,5	1 182,8                                         	1 227,0	1 473,3	
04 Ekonomická oblasť	4 129,2	5 881,9	6 142,8	5 731,8	
06 Bývanie a občianska vybavenosť	2,2	6,3	6,3	6,3	
07 Zdravotníctvo	401,2	287,1	277,0	296,2	
08 Rekreácia, kultúra a náboženstvo	1 277,0	1 344,1	1 353,8	1 483,6	
09 Vzdelávanie	11 827,7	13 203,7	13 765,0	14 085,7	
10 Sociálne zabezpečenie	4 722,3	6 028,6	6 223,0	6 542,6	
S p o l u	23 991,1	27 934,5	28 994,9	29 619,5	

	V roku 2008 sa oproti roku 2007 v rozpočtoch VÚC v príjmoch a výdavkoch očakáva nárast o 3,8 % a v roku 2009 oproti roku 2008 v príjmovej časti rozpočtu o 2,3 % a vo výdavkovej časti o 2,1 %. Nárast príjmov aj výdavkov je najmä z titulu nárastu daňových príjmov, ktorých vyššie výnosy, a tým aj ich vyššie smerovanie do rozpočtov VÚC sa očakáva v roku 2008 oproti roku 2007 o 10,0 % a v roku 2009 oproti roku 2008 o 8,9 %.  

Vývoj príjmovej a výdavkovej časti rozpočtu VÚC na roky 2007 až  2009 je nasledovný: 	

 (v mil. Sk)	2006	2007	2008	2009	
Príjmy VÚC  spolu	25 167,8	27 934,5	28 994,9	29 669,5	
	
•	daňové príjmy 	11 870,0	13 667,0	15 034,0	16 373,0	
•	nedaňové príjmy	1 465,0	1 520,0	1 580,0	1 690,0	
•	granty a transfery 	11 562,8	11 627,5	11 430,9	11 006,5	
•	zo splátok tuz. úverov, pôžičiek (FO)	0,0	0,0	30,0	30,0	
•	zostat. prostr. z predch. rokov a prevod prostr. z peňaž. fondov (FO)	70,0	120,0	120,0	170,0	
•	prijaté úvery  (FO)	 200,0	1 000,0	800,0	400,0	
	
Výdavky VÚC  spolu	25 017,8	27 934,5	28 994,9	29 619,5	
	
•	mzdy a odvody	8 795,0	9 682,1	10 096,2	10 779,1	
•	tovary a služby 	5 301,1	6 078,1	6 420,8	6 662,1	
•	bežné transfery	8 220,0	8 774,9	9 018,6	9 022,8	
•	splácanie úrokov 	10,0	20,0	30,0	100,0	
•	kapitálové výdavky	2 571,7	3 259,4	3 279,3	2 905,5	
•	úvery a účasť na majetku (FO)  	58,0	10,0	20,0	20,0	
•	splácanie istiny (FO)	62,0	110,0	130,0	130,0	
	
Celkový prebytok VÚC	150,0	0,0	0,0	50,0	
vylúčenie finančných operácií	-150,0	- 1 000,0	- 800,0	-450,0	
   	
•	vylúčenie príjmových FO	-270,0	- 1 120,0	- 950,0	- 600,0	
•	vylúčenie výdavkových FO	120,0	120,0	150,0	150,0	
	
zahrnutie časového rozlíšenia 	210,0	0,0	0,0	0,0	
	
Prebytok  / schodok VÚC  (ESA 95)	210,0	-1 000,0	-800,0	-400,0	

2. Sociálna poisťovňa

Prijatím zákona č. 461/2003 Z. z. o sociálnom poistení, ktorý nadobudol účinnosť od 1. 1. 2004, bola zahájená reforma systému sociálneho poistenia. Ďalším zásadným krokom v reforme sociálneho poistenia bolo prijatie zákona č. 43/2004 Z. z. o starobnom dôchodkovom sporení, ktorý nadobudol účinnosť 1. januára 2005 s cieľom zabezpečiť dlhodobú finančnú stabilitu dôchodkového systému a súčasne vytvoriť priestor pre zvýšenie úrovne poskytovaných dôchodkov.

V rámci  sporivého piliera sa sadzba starobného poistenia 18 % rozdelila v rovnakom pomere medzi priebežný a kapitalizačný pilier. Časť príjmov zodpovedajúcich 9 % sadzbe starobného dôchodkového sporenia, ktoré plynú do základného fondu príspevkov na starobné dôchodkové sporenie, spravuje príslušná dôchodková správcovská spoločnosť. Výber príspevkov na starobné dôchodkové sporenie ovplyvňuje administratívne náklady Sociálnej poisťovne vo výške 0,5 % z výberu príspevkov na starobné dôchodkové sporenie. V zmysle novely zákona o sociálnom poistení č. 721/2004 Z. z. došlo k vyňatiu príjmov a výdavkov základného fondu príspevkov na starobné dôchodkové sporenie z rozpočtu Sociálnej poisťovne, nakoľko tieto sú určené pre súkromné dôchodkové správcovské spoločností a sú vedené na osobitnom účte v Štátnej pokladnici. 

Pri kvantifikácii vývoja bilancie systému sociálneho poistenia na roky 2007 až 2009 je zohľadnený vstup cca 1,5 mil. ekonomicky aktívneho obyvateľstva do sporivého piliera. Pri zohľadnení vplyvu  zákona o starobnom dôchodkovom sporení sa predpokladá  výrazná zmena vo vývoji bilancie systému sociálneho poistenia. Nasledujúca tabuľka zobrazuje zhoršenie bilancie Sociálnej poisťovne vplyvom odvodu príspevkov na starobné dôchodkové sporenie dôchodkovým správcovským spoločnostiam. Súčasťou uvedeného odvodu sú aj príspevky zo základného fondu garančného poistenia, ktoré uhrádza Sociálna poisťovňa za zamestnávateľov, ktorí neodviedli príspevky na starobné dôchodkové sporenie za svojich zamestnancov v zákonom stanovenej lehote. V rokoch 2007 až 2009 sa predpokladá nárast príspevkov z predmetného fondu z cca 0,9 mld. Sk v roku 2007 na cca 1,1 mld. Sk v roku 2009.

Ukazovateľ 	2005*	2006**	2007	2008	2009	
Zhoršenie salda vplyvom II. piliera (v mil. Sk)	-9 179,8	-18 543,6	-20 198,8	-22 498,2	-25 012,4	
Podiel na HDP (v %)	-0,6	-1,1	-1,1	-1,2	-1,2	
* skutočnosť za rok 2005
** očakávaná skutočnosť na rok 2006

2.1. Rozpočet Sociálnej poisťovne

Návrh rozpočtu Sociálnej poisťovne na roky 2007 až 2009 je vypracovaný v súlade s rozhodnutím Eurostatu zo septembra 2004 (prechodné obdobie do marca 2007 pre implementáciu rozhodnutia Eurostatu o klasifikácii penzijných systémov z marca 2004).  V rokoch 2005 a 2006 vykazovaný deficit verejných financií je  bez vplyvu penzijnej reformy. Konkrétne to znamená, že odvody smerujúce do dôchodkových správcovských spoločností sú v uvedených rokoch príjmami verejných financií (sú formálne vykazované v Sociálnej poisťovni). V nasledujúcich rokoch t. z. od roku 2007 sú náklady dôchodkovej reformy započítavané do deficitu verejných financií nakoľko vyššie uvedené odvody budú príjmami dôchodkových správcovských spoločností, ktoré už nebudú súčasťou sektora verejnej správy. 

Návrh rozpočtu Sociálnej poisťovne ďalej predpokladá možnosť presúvania dočasne voľných finančných zdrojov medzi základnými fondmi Sociálnej poisťovne do konca roku 2007. Zároveň zohľadňuje dopady vyplývajúce z novely zákona o sociálnom poistení č. 310/2006 Z. z., ktorá nadobúda účinnosť 1. augusta 2006 a nález Ústavného súdu SR č. 460/2006 Z. z. o protiústavnosti prehodnocovania invalidných dôchodkov.  Na základe uvedených skutočností sa predpokladá poskytnutie prostriedkov zo štátnych finančných aktív v roku 2007 vo výške 20,2 mld. Sk, v roku 2008 v objeme 22,5 mld. Sk a v roku 2009 v objeme 25,0 mld. Sk.

(v mil. Sk)	 2006	 2007	 2008	 2009	
Príjmy Sociálnej poisťovne spolu	169 841,0	153 949,6	159 180,7	166 678,8	
z toho:			 		
▪	daňové príjmy (príjmy z poistného)	130 554,5	119 965,8	124 918,1	131 787,5	
       z toho: 					
        ekonomicky aktívne osoby	117 601,7	106 512,6	110 954,9	115 896,3	
        štát	4 918,3	5 244,5	5 719,8	6 151,1	
▪	nedaňové príjmy (úroky a iné príjmy)	386,9	340,3	362,9	375,3	
▪	granty a transfery – transfer zo ŠFA	17 600,0	20 200,0	22 500,0	25 000,0	
▪    zostatok prostriedkov z predch. rokov (FO)            	21 128,2	13 252,3	11 186,4	9 278,4	
▪    úver od Svetovej banky (FO)            	171,4	0,0	0,0	0,0	
▪    úver z garančného poistenia (FO)            	0,0	191,2	 213,3	237,6	
					
Výdavky Sociálnej poisťovne spolu	129 297,4	142 763,2	149 902,3	156 785,6	
z toho:			 		
▪	výdavky poistenia	126 170,7	138 256,8	145 126,0	151 688,0	
▪	výdavky správneho fondu, z toho:	3 078,0	3 460,0	3 624,9	3 830,7	
      čerpanie úveru od Svetovej banky	171,4	0,0	0,0	0,0	
▪     úver poskytnutý z garančného poistenia (FO)	48,7	1 046,4	1 151,4	 1 266,9	
 			 		
Celkový  prebytok  Sociálnej poisťovne	40 543,6	11 186,4	9 278,4	9 893,2	
vylúčenie finančných operácií	-21 250,9	-12 397,1	-10 248,3	-8 249,1	
      			 		
▪    vylúčenie príjmových FO	- 21 299,6	-13 443,5	- 11 399,7	- 9 516,0	
▪    vylúčenie výdavkových FO	48,7	1 046,4	1 151,4	1 266,9	
					
zahrnutie časového rozlíšenia 	618,0	-125,0	-38,0	54,0	
kapitálové transfery z dôvodu predpokladanej nevymožiteľnosti  pohľadávok garančn. poist.	0,0	-855,2	 -938,1	-1 029,3	
zánik záväzku z prehodnotenia invalidných dôchodkov	0,0	300,0	0,0	0,0	
					
Prebytok  / schodok SP  (ESA 95)	19 910,7	-1 890,9	-1 946,0	668,8	
  
Návrh rozpočtu Sociálnej poisťovne v roku 2007 vychádza z očakávanej skutočnosti Sociálnej poisťovne v roku 2006, ktorý predpokladá nižší zostatok prostriedkov z predchádzajúcich rokov o 116,5 mil. Sk v porovnaní so schválených rozpočtom Sociálnej poisťovne pre rok 2006.

 V roku 2007 v celkových príjmoch v sume 153 949,6 mil. Sk sa premieta prevod finančných prostriedkov z roku 2006 vo výške 13 252,3 mil. Sk, ktorý v porovnaní s rokom 2006 neobsahuje odvod príspevkov dôchodkovým správcovským spoločnostiam. Objemovo najväčšiu položku  predstavujú príjmy z poistného, ktorých podiel na celkových príjmoch v sledovanom období predstavuje cca  78 % resp. 85 % z príjmov bežného roka. V tejto sume je zahrnuté poistné platené štátom na starobné poistenie, invalidné poistenie  a poistné do rezervného fondu solidarity za zákonom definovanú skupinu poistencov. Po zohľadnení demografického vývoja obyvateľstva a legislatívnych zmien platných od 1. augusta 2006, ktorými sa rozširuje okruh poistencov štátu o osoby starajúce sa o dieťa s dlhodobo nepriaznivým zdravotným stavom do 18 rokov jeho veku a o osoby poberajúce peňažný príspevok za opatrovanie,  sa predpokladá výška poistného plateného štátom v roku 2007 v objeme 6,6 mld. Sk vrátane príspevkov dôchodkovým správcovským spoločnostiam. 

Kvantifikácia príjmov z výberu poistného  je konštruovaná  podľa vymeriavacích základov jednotlivých skupín platiteľov poistného po zohľadnení skutočného  vývoja z minulého obdobia. Predpokladané daňové príjmy z poistného zohľadňujú úspešnosť výberu vo výške 95 % v rokoch 2007 až  2009. Návrh rozpočtu  vychádza zo stabilizovaného percenta práceneschopnosti na úrovni 3,5 %.

V  celkových  výdavkoch  v  roku 2007 sa premieta aj predpokladaná valorizácia dôchodkov  o 6,15 %, v roku 2008 je premietnutá valorizácia dôchodkov o 5,1 % a v roku 2009 o 4,0 %. V zmysle zákona o sociálnom poistení valorizácia dôchodkových dávok je závislá od vývoja priemerného medziročného rastu spotrebiteľských cien a rastu priemernej mzdy v národnom hospodárstve dosiahnutými v predchádzajúcom kalendárnom roku, pričom pomer týchto ukazovateľov je vyvážený 50:50. Termín zvýšenia dôchodkových dávok je stanovený každoročne od 1. júla. 

Ukazovateľ	2006	2007	2008	2009	
Inflácia (priemerný rast v %)	2,7	4,5	3,1	2,0	
Priemerná mesačná mzda NH  (nominálny rast v %)	9,2	7,8	7,1	6,0	
Valorizácia dôchodkov (v %)	5,95	6,15	5,1	4,0	

3. Zdravotné poisťovne

Návrh súhrnného rozpočtu zdravotných poisťovní na roky 2007 až 2009 je zostavený na základe platnej legislatívy a zohľadňuje skutočný vývoj v hospodárení zdravotných poisťovní v roku 2005 a 2006. 

 V návrhu súhrnného rozpočtu zdravotných poisťovní na roky 2007 až 2009 sa uvažuje len s vykonávaním verejného zdravotného poistenia, je zostavený s predpokladom, že výdavky neprevýšia príjmy poisťovne a výdavky na správne činnosti poisťovní dosiahnu doposiaľ určovanú úroveň.

Celkové príjmy v systéme verejného zdravotného poistenia, vrátane zostatku prostriedkov z predchádzajúceho   roka  sa  pre  rok   2007 predpokladajú vo výške 89 280,4 mil. Sk, v roku 2008 v objeme  92 708,3 mil. Sk a v roku 2009  celkom 98 562,9 mil. Sk.

Platba poistného plateného štátom je rozpočtovaná pre počet poistencov na základe predpokladaného vývoja počtu poistencov v zákonom určených kategóriách. V roku 2007 je platba štátu kvantifikovaná vo výške 27 178,0 mil. Sk s predpokladaným počtom poistencov 3 025 154, pre rok 2008 sa poistné platené štátom rozpočtuje  vo výške 26 872,8 mil. Sk a v roku 2009 v sume 28 584,9 mil. Sk. 

Návrh rozpočtu príjmov z poistného od ekonomicky aktívnych osôb zohľadňuje vývoj  makroekonomických ukazovateľov a predpokladá, že v roku 2007 dosiahne úroveň  55 581,5 mil. Sk, v roku 2007 výšku 59 292,9 mil. Sk a v roku 2008 celkom  63 382,5 mil. Sk.

	Ostatné príjmy v systéme verejného zdravotného poistenia sa rozpočtujú ročne v objeme cca 300,0 mil. Sk. 
V súlade s legislatívnou úpravou zdravotného poistenia je vo výdavkoch zdravotných poisťovní zapracovaný príspevok na činnosť  Úradu pre dohľad nad zdravotnou starostlivosťou a na činnosť operačných stredísk záchrannej zdravotnej služby.

Celkový prebytok zdravotných poisťovní sa na roky 2007 až 2009 v porovnaní s rozpočtom na rok 2006 zvýšil o 3 186,2 mil. Sk. Na uvedenú skutočnosť vplýva najmä finančný mechanizmus pri úhrade faktúr za poskytnutú zdravotnú starostlivosť.

Vývoj príjmovej a výdavkovej časti rozpočtu zdravotných poisťovní na roky 2007 až 2009 je nasledovný:

( v mil. Sk)	2006	2007	2008	2009	
Príjmy zdravotných poisťovní spolu	78 489,8	89 280,4	92 708,3	98 562,9	
	 	 	 	 	
•	daňové príjmy (príjmy z poistného), z toho:	74 857,5	83 123,8	86 535,7	92 363,1	
                ekonomicky aktívne obyvateľstvo   	51 449,6	55 581,5	59 292,9	63 382,5	
                platba štátu   	23 407,9	27 178,0	26 872,8	28 584,9	
                sankcie súvisiace s poistným	 	364,3	370,0	395,7	
•	  nedaňové príjmy	921,1	260,2	276,2	303,4	
•	  granty a transfery, z toho:	7,0	6,0	6,0	6,0	
                 transfery v rámci VS	7,0	6,0	6,0	6,0	
•	   zost. prostr. z predch. roka  (FO)	2 704,2	5 890,4	5 890,4	5 890,4	
 	 	 	 	 	
Výdavky zdravotných poisťovní spolu	75 785,6	83 390,0	86 817,9	92 672,5	
	 	 	 	 	
•	  bežné výdavky na správne čin. poisťovne	2 382,4	2 693,2	2 832,7	3 065,6	
•	  výdavky poistenia	72 158,5	79 436,7	82 654,3	88 240,3	
•	  bežné transfery, z toho:	595,7	642,9	711,2	740,4	
                príspevok na činnosť OS ZZS	213,3	224,6	248,3	258,9	
                príspevok ÚDZS	355,6	374,3	413,8	431,5	
                jednotlivcom a neziskovým PO	26,8	44,0	49,1	50,0	
•	  kapitálové výdavky	649,0	617,2	619,7	626,2	
 	 	 	 	 	
Celkový prebytok zdravotných poisťovní	2 704,2	5 890,4	5 890,4	5 890,4	
vylúčenie finančných operácií	-2 704,2	-5 890,4	-5 890,4	-5 890,4	
	 	 	 	 	
•	 vylúčenie príjmových FO	-2 704,2	-5 890,4	-5 890,4	-5 890,4	
	
zahrnutie časového rozlíšenia	261,0	325,0	348,0	372,0	
	
Prebytok  ZP   (ESA 95)	261,0	325,0	348,0	372,0	

4. Štátne fondy

	V Štátnom fonde rozvoja bývania a v Národnom jadrovom fonde sa vo všetkých rozpočtových rokoch predpokladá prebytkové hospodárenie. Environmentálny fond predpokladá v roku 2007 hospodárenie mierne schodkové a v nasledujúcich rokoch prebytkové.

4.1. Štátny fond rozvoja bývania

	V roku  2007 zdroje  Štátneho  fondu   rozvoja  bývania  (ďalej len „ŠFRB“),  predstavujú   celkovú  výšku  
3 936,9 mil. Sk, pričom transfer zo štátneho rozpočtu je vo výške 2 261,6 mil. Sk a zdroje fondu v sume 1 675,3 mil. Sk, z ktorých 765,0 mil. Sk je z úrokov z poskytnutých úverov a 895,3 mil. Sk zo splátok istiny.
  	
Z rozpočtovaných výdavkov roku 2007 v celkovej výške takmer 3 931,9 mil. Sk budú rozhodujúcu  čiastku použitia zdrojov ŠFRB predstavovať výdavky na poskytovanie úverov na podporu rozvoja bývania, ktoré sú rozpočtované vo výške 3 882,6 mil. Sk. Z toho 3 182,6 mil. Sk na výstavbu a kúpu bytu a zariadení sociálnych služieb realizovaných obcami a právnickými osobami a 700,0 mil. Sk na obnovu bytového fondu. Na poskytovanie podpôr vo forme nenávratného príspevku pri obstarávaní bývania pre občanov s ťažkým zdravotným postihnutím  čiastka vo výške 13,0 mil. Sk. Ostatné výdavky súvisia so zabezpečením napr. bankových služieb a správy fondu.

Vývoj príjmovej a výdavkovej časti rozpočtu ŠFRB na roky 2007 až 2009 je nasledovný:

           
(v mil. Sk)	2006	2007	2008	2009	
Príjmy  ŠFRB   spolu	4 295,5	3 936,9	3 919,8	3 593,8	
	
•	nedaňové príjmy	861,3	775,0	812,0	889,5	
•	transfery v rámci verejnej správy	2 768,3	2 261,6	2 154,0	1 654,0	
•	zo splácania úver. a pôž. (FO)	660,9	895,3	948,8	1 045,3	
•	zostatok prostriedkov z predch. rokov (FO)	5,0	5,0	5,0	5,0	
	
Výdavky  ŠFRB  spolu	4 290,5	3 931,9	3 914,8	3 588,8	
	
•	bežné výdavky 	25,9	36,3	35,8	35,2	
•	kapitálové výdavky	13,1	13,0	13,0	13,0	
•	poskytnuté úvery a splácanie istín  (FO)	4 241,5	3 882,6	3 866,0	3 540,6	
	
Celkový prebytok ŠFRB	5,0	5,0	5,0	5,0	
vylúčenie finančných operácií	3 575,6	2 982,3	2 912,2	2 490,3	
  	
•	vylúčenie príjmových FO	-665,9	-900,3	-953,8	-1 050,3	
•	vylúčenie výdavkových FO	4 241,5	3 882,6	3 866,0	3 540,6	
                                                                          	
Prebytok  ŠFRB  (ESA 95)	3 580,6	2 987,3	2 917,2	2 495,3	

	Priemerná úroková sadzba z poskytnutých a nesplatených úverov do 31. 12. 2006 v objeme 28 384,8 mil. Sk je vo výške 2,68 % p. a. a z novoposkytnutých úverov v objeme 3 882,6 mil. Sk v roku 2007 sa predpokladá vo výške 1,58 % p. a.

(v mil. Sk)	2006	2007	2008	2009	
Objem poskytnutých  úverov ŠFRB	4 579,5	3 882,6	3 866,0	3 540,6	
Splátky istiny	660,9	895,3	948,8	1 045,3	
Pohľadávky za nesplatené úvery k 31.12. 	28 384,8	31 372,1	34 289,3	36 784,6	

4.2. Národný jadrový fond 

Na základe zákona č. 238 zo 16. marca 2006 o Národnom jadrovom fonde na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi (ďalej zákon o jadrovom fonde) a o zmene a doplnení niektorých zákonov sa Štátny fond likvidácie jadrovonergetických zariadení a nakladania s vyhoretým jadrovým palivom a rádioaktívnymi odpadmi (ďalej štátny fond likvidácie) sa s  účinnosťou od 1. 7. 2006, transformoval na Národný jadrový fond na vyraďovanie jadrových zariadení a nakladanie s vyhoretým jadrovým palivom a rádioaktívnymi odpadmi (ďalej jadrový fond). Jadrový fond je štátny účelový  fond.
Jadrový fond bude viesť finančné prostriedky na osobitných podúčtoch a analytických účtoch pre jadrové elektrárne a pre jednotlivé činnosti súvisiace so záverečnou časťou jadrovej energetiky. Účelom takéhoto hospodárenia je zabezpečiť, aby boli vytvárané zdroje na vyraďovanie jednotlivých jadrových zariadení diferencované podľa ich inštalovaného výkonu a množstva vyrobenej elektriny resp. nakladanie s vyhoretým jadrovým palivom a rádioaktívnymi odpadmi podľa ich pôvodcu a prostriedky sa vytvárali v dostatočnom objeme a rovnomerne počas celého obdobia ich využívania. 

Finančné prostriedky sústredné v štátnom fonde likvidácie sa prevádzajú na jadrový fond na podúčty a analytické účty jadrového fondu v takom podiele v akom bol podiel vyrobenej elektriny v jednotlivých zariadeniach na celkovej elektrine vyrobenej v jadrových zariadeniach v rokoch 1978 až 2005. 

Účely,  na ktoré je možné použiť prostriedky jadrového fondu sú v zákone taxatívne vymedzené. Zdroje jadrového fondu sú určené na vyraďovanie jadrových zariadení a nakladanie s vyhoretým jadrovým palivom a rádioaktívnymi odpadmi a na investície a činnosti s tým súvisiace ako aj na správu jadrového fondu. Môžu byť použité len v súlade so schválenou stratégiou záverečnej časti jadrovej energetiky.

Vývoj príjmovej a výdavkovej časti rozpočtu NJF na roky 2007 až 2009 je nasledovný:
   
(v mil. Sk)	2006	2007	2008	2009	
Príjmy NJF  spolu	     17 317,2	19 565,8	21 630,2                        	22 475,2	
	
•	úroky z domácich pôžičiek a vklad. 	310,0	460,0	460,0	460,0	
•	z prijatých odvodov od vlastníkov JEZ 	2 244,4	2 570,0	3 300,0	2 960,0	
•	zostatok prostr. z predch. rokov (FO)	14 762,8	16 535,8	17 870,2	19 055,2	
	
Výdavky NJF  spolu	781,4	1 695,6	2 575,0                                                  	2 516,2	
	
•	bežné výdavky	394,3	1 139,5	1 753,5	1 615,3	
•	kapitálové výdavky	387,1	556,1	821,5	900,9	
	
Celkový prebytok NJF	16 535,8	17 870,2	19 055,2	19 959,0	
vylúčenie finančných operácií	-14 762,8	-16 535,8	-17 870,2	-19 055,2	
	
•	vylúčenie príjmových FO	-14 762,8	-16 535,8	-17 870,2	-19 055,2	
					
Prebytok  NJF  (ESA 95)	1 773,0	1 334,4	1 185,0	903,8	

4.3. Environmentálny fond 

Prostriedky Environmentálneho fondu (ďalej len „EF“), ktorý  zahájil svoju činnosť 1. januára 2005, by mali v roku 2007 slúžiť na realizáciu podpory projektov zameraných na zníženie znečistenia odpadových vôd, zásobovanie obyvateľstva pitnou vodou, zlepšenie kvality ovzdušia, separovaný zber, sanáciu a rekultiváciu skládok odpadov, ochranu prírody, odstraňovanie následkov havárií a poskytovanie úverov na ekologické investičné projekty. Príjemcami podpory sú prevažne malé obce.

V roku 2007 fond predpokladá plnenie príjmov v celkovej výške 1 373 mil. Sk a výdavkov v celkovej výške 1 346 mil. Sk. V oblasti príjmov fond predpokladá dosiahnutie príjmov len z vlastných zdrojov, bez napojenia na štátny rozpočet. Najvyšší podiel na dosiahnutých príjmoch by mali mať aj naďalej ďalšie administratívne poplatky, ktoré predstavujú v priemerne až 68,4%  z celkových príjmov. Ide o poplatky za vypúšťanie odpadových vôd do povrchových vôd, za odber podzemnej vody a za znečisťovanie ovzdušia. V oblasti výdavkov by mala najväčšia časť výdavkov smerovať vo forme bežných a kapitálových transferov príjemcom dotácií v oblasti životného prostredia, ktoré majú predstavovať spolu s poskytnutými úvermi  v priemere 98,2% z celkových výdavkov. Predpokladané výdavky na správu fondu by mali v rokoch 2007- 2009 predstavovať v priemere 22,4 mil. Sk, t.j. 1,6 % z celkových výdavkov.

 Z predloženého návrhu rozpočtu fondu je zrejmé, že v roku 2006 dochádza k takej úprave rozpočtu, ktorá zhorší vládou schválený schodok rozpočtu verejnej správy v tomto roku o 328 mil. Sk. V návrhu rozpočtu tiež nie je dodržaná úroveň prebytku EF v rokoch 2007 a 2008 v metodike ESA 95 zo schváleného Rozpočtu verejnej správy na roky 2006 až 2008. Tento stav je dôsledkom snahy EF využiť zvýšené príjmy zo splátok úverov, pôžičiek a návratných finančných výpomocí v rokoch 2005 a 2006 na zvýšenie výdavkov formou kapitálových transferov. Preto Ministerstvo financií SR pripravilo svoju verziu návrhu rozpočtu fondu, v ktorej je dodržaná úroveň prebytku EF zo schváleného Rozpočtu verejnej správy na roky 2006 až 2008.
	
V záujme zvýšenia fiškálnej transparentnosti a finančnej disciplíny je potrebné zosúlasiť zákon o Environmentálnom fonde zo zákonom o rozpočtových pravidlách, rozpočet fondu a jeho zmeny v priebehu roka by mala schvaľovať vláda.

Vývoj príjmovej a výdavkovej časti rozpočtu EF na roky 2007 až 2009 je nasledovný:	

(v mil. Sk)	2006	2007	2008	2009	
Príjmy EF  spolu	1 341,3	1 372,7	1 294,4                        	1 263,9	
		
•	daňové príjmy	0,0	16,5	16,0	17,5	
•	admin. poplatky a iné popl. a platby 	1 197,8	1 228,0	1 213,6	1 166,0	
•	úroky z tuzem. úverov, pôžičiek, vkladov a ážio 	21,2	1,9	12,5	14,6	
•	zo splátok tuz. úverov a pôž. a NFV  (FO)	65,0	26,4	38,4	42,0	
•	zostatok prostr. z predch. rokov (FO)	57,3	101,8	26,4	38,4	
		
Výdavky EF  spolu	1 276,3	1 346,3	1 256,0                                                  	1 221,9	
		
•	mzdy a odvody	10,6	11,2	12,2	12,9	
•	tovary a služby (prev. náklady)	7,3	9,2	9,2	10,2	
•	bežné transfery	300,2	67,8	52,8	46,8	
•	obstarávanie kapitál.  Aktív	1,8	2,0	1,1	1,4	
•	kapitálové transfery	806,4	1 156,1	1 080,7	1 050,6	
•	úvery, pôžičky a NFV v rámci VS   (FO)  	150,0	100,0	100,0	100,0	
		
Celkový prebytok EF	65,0	26,4	38,4	42,0	
vylúčenie finančných operácií	27,7	-28,2	35,2	19,6	
	
•	vylúčenie príjmových FO	-122,3	-128,2	-64,8	-80,4	
•	vylúčenie výdavkových FO	150,0	100,0	100,0	100,0	
		
Prebytok  / schodok EF  (ESA 95)	92,7	-1,8	73,6	61,6	

5. Slovenský pozemkový fond

Celkové príjmy Slovenského pozemkového fondu (ďalej len „SPF“) v jednotlivých rozpočtových rokoch ovplyvňuje vývoj príjmov z podnikania a vlastníctva majetku, ako aj vývoj kapitálových príjmov. Ide o príjmy z nájomného za prenajaté pozemky v správe SPF a príjmy z predaja majetku. Dominantné postavenie v príjmovej časti navrhovaného rozpočtu SPF zaujímajú rozpočtované príjmy z výnosov pri správe majetku štátu podľa zákonov č. 229 a 330/1991 Zb. v znení neskorších predpisov. V rámci rozpočtovaných príjmov sa rozhodujúcou mierou podieľajú predovšetkým príjmy za nájomné zo spravovaných pozemkov. Druhú rozhodujúcu položku v príjmovej časti rozpočtu predstavujú predpokladané príjmy z predaja fondom spravovaných pozemkov (v rozhodujúcej miere ide len o pozemky vo vlastníctve štátu).

Výdavková časť navrhovaného rozpočtu primerane odzrkadľuje jeho príjmovú časť so zámerom zachovať približne bilančne vyrovnané saldo.  Dominujú tu hlavne výdavkové tituly, ktorých financovanie pre SPF vyplýva z príslušných právnych predpisov, upravujúcich jeho postavenie a činnosti. Menovite ide o plnenie reštitučných nárokov oprávnených osôb a usporiadanie vlastníctva k pozemkom. V  súvislosti so všeobecne akceptovaným medziročným nárastom miezd vo verejnej správe je splnená aj požiadavka dodržať maximálne 5,5 %-ný medziročný index rastu miezd, platov, služobných príjmov a ostatných osobných vyrovnaní.	

Vývoj príjmovej a výdavkovej časti rozpočtu SPF na roky 2007 až 2009  je nasledovný:

  			
(v mil. Sk)	2006	2007	2008	2009	
Príjmy SPF  spolu	527,7	580,2	573,2	618,1	
	
•	príjmy z podnikania a z vlast. majetku	232,5	271,4	263,5	290,4	
•	kapitálové príjmy	176,7	164,3	160,2	143,1	
•	úroky z tuzem. úverov, pôžičiek, NFV	29,0	29,0	29,0	29,0	
•	ostatné nedaňové príjmy	4,3	10,5	2,2	10,5	
•	príjmy z privatizácie (FO)	38,0	31,0	17,0	17,0	
•	zostatok prostr. z predch. rokov (FO) 	47,2	74,0	101,3	128,1	
	
Výdavky SPF  spolu	453,7	478,9	445,1	462,6	
	
•	mzdy a odvody	129,6	135,7	143,0	151,5	
•	tovary a služby 	153,0	167,7	141,1	150,1	
•	bežné transfery (reštitúcie a fin.náhr.)	147,9	151,8	137,0	137,0	
•	kapitálové výdavky	23,2	23,7	24,0	24,0	
	
Celkový prebytok SPF	74,0	101,3	128,1	155,5	
vylúčenie finančných operácií	 -85,2	-105,0	-118,3	-145,1	
	
•	vylúčenie príjmových FO	-85,2	-105,0	-118,3	-145,1	
					
Prebytok / schodok SPF  (ESA 95)	-11,2	-3,7	9,8	10,4	

6. Fond národného majetku Slovenskej republiky

Návrh rozpočtu Fondu národného majetku (ďalej len „FNM SR“) na roky 2007 až 2009 nepredpokladá žiadne príjmy z ďalšej privatizácie. FNM SR v roku 2007 očakáva iba príjmy z už uzavretých zmlúv. 

	Významnú príjmovú položku predstavujú príjmy z dividend, ktorých objem závisí od vývoja hospodárskeho výsledku prirodzených monopolov. Predpokladá sa, že všetky príjmy z dividend budú v rokoch 2007 až  2009 transferované prostredníctvom štátnych finančných aktív do štátneho rozpočtu.
 
Predložený návrh rozpočtu predpokladá v roku 2007 prevod prostriedkov FNM SR získaných z privatizácie SE, a. s. vo výške 22,2 mld. Sk do štátnych finančných aktív. 

Cieľom navrhovaného rozpočtového hospodárenia FNM SR je, vzhľadom na nízky predpoklad príjmov z privatizácie, zabezpečiť v rokoch 2007 až 2009 dostatok zdrojov na realizáciu úhrad splátok verejného dlhu. Úhrady verejného dlhu budú pozostávať zo splátok dlhopisov FNM SR, z úhrad výdavkov spojených s reštitučnými nárokmi a z úhrad vyplývajúcich zo zákonného ručenia FNM SR podľa § 15 a zmluvného ručenia FNM SR podľa § 30 zákona č. 92/1991 Zb., ktoré vyplývajú zo zmlúv o privatizácii majetku uzavretých v minulých rokoch.

 Ostatné výdavky FNM SR tvoria výdavky spojené s jeho činnosťou a výdavky FNM SR, ktoré mu vyplývajú zo zákona č. 92/1991 Zb. (napr. úhrada nákladov v dôsledku odstúpenia od zmluvy, úhrada nákladov spojených s privatizáciou, zvýšenie základného imania a pod.).
	
Vývoj príjmovej a výdavkovej časti rozpočtu FNM SR na roky 2007 až  2009 je nasledovný:

(v mil. Sk)	2006	 2007	 2008	 2009	
Príjmy  FNM SR   spolu	44 170,6       	39 406,6	13 806,0	13 419,0	
	
•	príjmy z dividend	14 000,0	13 900,0	13 000,0	13 000,0	
•	ost.nedaň.príjmy (úroky a iné príj.)	113,6	122,5	65,0	64,0	
•	príjmy z privatizácie (FO)	30 018,2	82,2	13,0	4,0	
•	zostatok prostr.z pred.rokov (FO)	38,8	 25 301,9	728,0	351,0	
	
Výdavky  FNM SR  spolu	25 736,9	38 678,6	13 455,0	13 380,0	
	
•	transfer do ŠFA 	14 000,0	36 100,0	13 000,0	13 000,0	
•	výdavky spoj. s činnosťou FNM SR	173,3	169,9	167,0	166,0	
•	úhrada nákladov spoj. s privatiz.	874,1	143,7	70,0	65,0	
•	výdavky spoj. s reštituč. nárokmi	80,0	45,0	40,0	35,0	
•	úhrada nákl. v dôsl.odst.od zmluvy	23,0	22,0	20,0	15,0	
•	výdavky FNM SR (§ 15)	200,0	100,0	100,0	75,0	
•	výdavky FNM SR (§ 30)	2 000,0	2 010,0	0,0	0,0	
•	realizácia úhrad štátnych záruk	8 100,0	0,0	0,0	0,0	
       - z toho: úrok	1 400,0	0,0	0,0	0,0	
                     istina (FO)	6 700,0	0,0	0,0	0,0	
•	splátka dlhopisov FNM SR	66,5	49,0	34,0	20,0	
        - z toho: úrok	17,3	19,0	14,0	10,0	
                      istina (FO)	46,0	30,0	20,0	10,0	
•	zvýšenie základného imania (FO)	220,0	35,0	20,0	0,0	
	
Celkový prebytok FNM SR	18 433,7	728,0	351,0	39,0	
vylúčenie finančných operácií	-23 091,0	-25 319,1	-701,0	-345,0	
	
•	vylúčenie príjmových FO	-30 057,0	-25 384,1	-741,0	 -355,0	
•	vylúčenie výdavkových FO	6 966,0	65,0	40,0	10,0	
	
zahrnutie položiek časového rozlíšenia	2 200,0	2 110,0	100,0	75,0	
	
•	časové rozlíšenie výdavkov (§ 15)	200,0	100,0	100,0	75,0	
•	časové rozlíšenie výdavkov (§ 30)	2 000,0	2 010,0	0,0	0,0	
	
Schodok  FNM SR  (ESA 95)	-2 457,3	-22 481,1	-250,0	-231,0	

7. Úrad pre dohľad nad zdravotnou starostlivosťou

	Úrad   pre  dohľad nad zdravotnou starostlivosťou (ďalej len „úrad“) bol zriadený zákonom č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov  k 1. novembru 2004. Rozpočet na roky 2007 až 2009 bol zostavený na základe platnej legislatívy ako prebytkový minimálne vo výške zákonného príspevku na činnosť úradu od zdravotných poisťovní na nasledujúci rok.

Celkové príjmy úradu sú v roku 2007 plánované vo výške 873,7 mil. Sk. V roku 2007 úrad na základe pripravovanej  zmluvy   s   Ministerstvom výstavby a regionálneho rozvoja SR uvažuje v príjmovej časti rozpočtu s transferom nenávratného finančného príspevku zo štrukturálnych fondov EU na vybudovanie komplexného informačného systému úradu v celkovej sume 28,2 mil. Sk.

Rozhodujúcim  príjmom úradu  sú príspevky od zdravotných poisťovní podľa § 30 zákona č. 581/2004 Z. z., ktorých výška závisí od sumy vybraného poistného, na ktorú majú poisťovne právo po prerozdelení poistného za kalendárny rok predchádzajúci kalendárnemu roku, v ktorom je príspevok splatný. Príspevok sa poukazuje na účet úradu do 20. októbra kalendárneho roku na nasledujúci kalendárny rok. Úrad presúva uvedené prostriedky do nasledujúceho roku ako zostatok finančných prostriedkov z predchádzajúcich rokov. Pre rok 2007 je príspevok od zdravotných poisťovní určený vo výške 374,3 mil. Sk, pre rok 2008 vo výške 413,8 mil. Sk a pre rok 2009 sumou 431,5 mil. Sk.
 V zostatku prostriedkov z predchádzajúcich rokov na rok 2007 vo výške 452,8 mil. Sk je zahrnutý, okrem prevodu príspevku od zdravotných poisťovní vo výške 355,6 mil. Sk, aj zostatok prostriedkov z roku 2006 vo výške 97,2 mil. Sk, ktorý  je na rovnakej úrovni ako za rok 2005.
 
	Ďalšie príjmy súvisiace s činnosťou úradu sú rozpočtované vo výške 18,4 mil. Sk. Z tejto sumy predstavuje 13,5 mil. Sk príjem z úhrad za pitvy nariadené podľa osobitného predpisu a vykonané úradom, príjem za toxikologické vyšetrenia a za chladenie mŕtvych. Predpokladané príjmy z úhrad za vydané rozhodnutia v správnom konaní predstavujú 4 mil. Sk. V porovnaní s rozpočtom na rok 2006 došlo k zníženiu rozpočtovaného objemu príjmov za vydané rozhodnutia o 36 mil. Sk, nakoľko skutočnosť v roku 2005 preukázala nízky počet podávaných návrhov na vydanie rozhodnutia zo strany zdravotných poisťovní. Príjmy z úrokov na účtoch sa predpokladajú vo výške 0,9 mil. Sk. 
	
	Celkové výdavky úradu na rok 2007 sa predpokladajú vo výške 484,0 mil. Sk. Bežné výdavky úradu najviac ovplyvňujú mzdy, a to sumou 158,6 mil. Sk v roku 2007, 166,2 mil. Sk v roku 2008 a sumou 176,4 mil. Sk v roku 2009. Predkladaný počet zamestnancov je 514. Priemerná mzda zamestnancov úradu v roku 2007 bude 25 714 Sk. Výdavky na tovary a služby sú znížené v nadväznosti na nižšiu činnosť v oblasti vydávania rozhodnutí. Kapitálové výdavky v sume 100,2 mil. Sk sa skladajú z dvoch rozhodujúcich položiek. Prvou sú výdavky na komplexný informačný systém vo výške 65,2 mil. Sk, z toho výdavky v objeme 28,2 mil. Sk sú financované zo štrukturálnych fondov.  Druhou významnou položkou kapitálových výdavkov sú výdavky na vybavenie súdnolekárskych a patologickoanatomických pracovísk technikou a na ich rekonštrukciu a modernizáciu v sume 33 mil. Sk. 

Vývoj príjmovej a výdavkovej časti rozpočtu úradu na roky 2007 až 2009 je nasledovný:

(v mil. Sk)	2006	2007	2008	2009	
Príjmy úradu spolu	802,4	873,7	823,7	867,8	
	
•	nedaňové príjmy	53,4	18,4	20,2	22,5	
•	granty a transfery, z toho:	355,6	402,5	413,8	431,5	
          zo štátneho rozpočtu	0,0 	28,2	0,0 	0,0 	
          zo zdravotných poisťovní	355,6	374,3	413,8	431,5	
•	zostatok prostriedkov z predch. roka (FO)	393,4	452,8	389,7	413,8	
	
Výdavky úradu spolu	446,8	484,0	409,9	425,8	
	
•	 bežné výdavky na správne činnosti úradu	383,7	383,8	397,9	417,8	
•	 kapitálové výdavky	63,1	100,2	12,0	8,0	
	
Celkový prebytok  / schodok úradu	355,6	389,7	413,8	442,0	
vylúčenie finančných operácií	-393,4	-452,8	-389,7	-413,8	
	
•	 vylúčenie príjmových FO	-393,4	-452,8	-389,7	-413,8	
	
Prebytok / schodok  úradu   (ESA 95)	-37,8	-63,1	24,1	28,2	

8. Verejné vysoké školy

	Saldo hospodárenia verejných vysokých škôl (ďalej len „VVŠ“) sa predpokladá v rokoch 2007 až  2009 vyrovnané.  Vývoj príjmovej a výdavkovej časti rozpočtu VVŠ na roky 2007 až 2009 je nasledovný:

         
(v mil. Sk)	2006	2007	2008	2009	
Príjmy  VVŠ  spolu	14 331,3	15 772,0	16 966,0                        	17 894,0	
	
•	príjmy z podnikania a vlast. majetku	20,7	328,0	340,0	410,0	
•	admin. poplatky a iné popl. a platby	1 213,0	1 065,0	1 200,0	1 280,0	
•	kapitálové príjmy	30,8	0,0	0,0	0,0	
•	úroky z tuz. úverov, pôžičiek, NFV	4,0	0,0	0,0 	0,0	
•	iné nedaňové príjmy	24,7	425,0	525,0	625,0	
•	granty a transfery	11 984,3	12 954,0	13 901,0	14 579,0	
•	z ostat. fin. operácií  (FO) 	1 053,8	1 000,0	1 000,0	1 000,0	
 	
Výdavky  VVŠ  spolu	13 279,7	14 775,0	15 968,0	16 896,0	
	
•	mzdy a odvody	7 011,4	6 246,0	6 655,0	7 098,0	
•	tovary a služby 	3 871,6	5 517,0	6 096,0	6 503,0	
•	bežné transfery	1 235,7	1 810,0	1 815,0	1 820,0	
•	obstarávanie kapitálových aktív	1 158,8	1 199,0	1 400,0	1 473,0	
•	splácanie istín (FO)	2,2	3,0	2,0	2,0	
	
Celkový prebytok VVŠ	1 051,6	997,0	998,0	998,0	
vylúčenie finančných operácií	 - 1 051,6	-997,0	-998,0	-998,0	
					
•	vylúčenie príjmových FO	-1 053,8	-1 000,0	-1 000,0	-1 000,0	
•	vylúčenie výdavkových FO	2,2	3,0	2,0	2,0	
                                                                          	
Prebytok  / schodok VVŠ  (ESA 95)	0,0	0,0	0,0	0,0	

Pri návrhu súhrnnej bilancie rozpočtu VVŠ na roky 2007 až 2009 vychádzalo Ministerstvo financií SR z údajov vypracovaných v rozpočte verejnej správy na roky 2006-2008. 

 Návrh rozdelenia výdavkov VVŠ z dotácií zo štátneho rozpočtu sa odvíjal z metodiky rozpisu rozpočtu bežnej dotácie VVŠ. Z prostriedkov štátneho rozpočtu budú financované študijné programy a prevádzka VVŠ, vysokoškolská veda a technika, rozvoj vysokých škôl, ich transformácia, sociálne a prospechové štipendiá, študentské pôžičky, podpora stravovania, ubytovania, športových a kultúrnych aktivít študentov a pastoračných centier. V celkovom objeme finančných prostriedkov na roky 2007 až 2009 sú zohľadnené výdavky, ktoré pozostávajú z vlastných výdavkov VVŠ a výdavkov štátneho rozpočtu.  

Poznamenávame, že návrh rozdelenia výdavkov do jednotlivých kategórií je len orientačný, nakoľko v zmysle § 89 zákona č. 131/2002 Z. z. o vysokých školách v znení neskorších predpisov je použitie dotácie zo štátneho rozpočtu priamo v kompetencii vysokej školy. 

Vlastné výnosy VVŠ, pozostávajúce napr. z výnosov zo školného od zahraničných študentov, z poplatkov spojených so štúdiom, kontraktačný výskum, ďalšie vzdelávanie, zabezpečenie ubytovania a stravovania, sa predpokladajú dosiahnuť každoročne v objeme cca 1,5 mld. Sk. Na rozdiel od dotácie zo štátneho rozpočtu sa táto čiastka nominálne minimálne mení. Podiel súkromných a vlastných zdrojov na financovaní VVŠ tak neustále klesá. 

V príjmoch VVŠ Ministerstvo školstva SR zatiaľ neuvažovalo s príjmami zo školného od domácich študentov, čo je podmienené prijatím novely zákona o vysokých školách. Predpokladaný rozpočet VVŠ tiež nezohľadňuje možnosti čerpania prostriedkov z EÚ a Agentúry na podporu vedy a výskumu.

9.  Príspevkové organizácie v pôsobnosti štátu, obcí a VÚC

Súčasťou návrhu rozpočtu verejnej správy na roky 2007 až 2009 sú aj návrhy rozpočtov príspevkových organizácií, ktoré sú v súlade s jednotnou metodikou, platnou pre Európsku úniu, zaradené do sektora verejnej správy. Ide o tie príspevkové organizácie založené štátom, obcami alebo VÚC, u ktorých menej ako 50 % výrobných nákladov je pokrytých tržbami. Zaraďovanie subjektov verejnej správy do príslušných sektorov ekonomiky, ako aj plnenie podmienok pre zaraďovanie subjektov do sektora verejnej správy, je v pôsobnosti Štatistického úradu SR v súlade so zákonom č. 540/2001 Z. z. o štátnej štatistike. 

	Návrh rozpočtu príspevkových organizácií v pôsobnosti štátu, obcí a VÚC je spracovaný za tie príspevkové organizácie, ktoré sú zapísané v aktualizovanom štatistickom registri organizácií, vedenom Štatistickým úradom SR, a zaradené do sektora verejnej správy v súlade s metodikou ESA 95. 

Do sektora verejnej správy je zaradených 97 príspevkových organizácií v pôsobnosti štátu a 696 príspevkových organizácií v pôsobnosti obcí a VÚC.  

Príspevkové organizácie v pôsobnosti štátu zabezpečujú činnosti najmä v oblasti kultúry, školstva, životného prostredia, pôdohospodárstva, výskumu, služieb a informatiky. Najviac príspevkových organizácií je v pôsobnosti ministerstva kultúry (28), v pôsobnosti SAV (19), ministerstva vnútra (12) a v pôsobnosti ministerstva pôdohospodárstva je 8 príspevkových organizácií. 

Príspevkové organizácie v pôsobnosti obcí zabezpečujú najmä činnosti na úseku verejnoprospešných prác (technické služby), kultúry (miestne osvetové strediská, miestne kultúrne strediská, knižnice, galérie), sociálnych vecí, športu (plavárne, správy športových zariadení) a v ďalších oblastiach. Príspevkové organizácie zriadené VÚC zabezpečujú hlavne činnosti na úseku dopravy (organizácie zabezpečujúce správu a údržbu ciest II. a III. triedy), kultúry (divadlá, múzeá, galérie, knižnice, hvezdárne a pod.) a na úseku školstva (školy v prírode, stredné odborné učilištia, stredné odborné školy a pod.).

Vývoj  príjmovej  a  výdavkovej   časti  rozpočtu  príspevkových  organizácií  sektora verejnej správy na roky 2007 až 2009 je nasledovný:        
             
(v mil. Sk)	2006	2007	2008	2009	
Príjmy PO sektora VS  spolu	20 559,9	19 988,0	19 577,7	19 316,3                       	
		
•	nedaňové príjmy	4 395,4	4 363,7	3 981,5	4 031,5	
•	transfery v rámci sektora VS	14 463,0	15 620,2	15 595,2	15 283,3	
•	zahraničné transfery	0,0	2,6	0,0	0,0	
•	zo splátok úverov a pôž. (FO)	1 700,0	0,0	0,0	0,0	
•	zostat. prostr. z predch. rokov a prevod prostr. z peňaž. fondov (FO)	1,5	1,5	1,0	1,5	
		
Výdavky PO sektora VS  spolu	20 036,5	19 581,8	19 167,7	18 910,8                                                 	
		
•	bežné výdavky	16 175,7	18 137,0	18 025,5	17 801,9	
•	kapitálové výdavky 	2 158,3	1 442,3	1 141,2	1 107,9	
•	poskytovanie úverov a pôžičiek a splácanie istín (FO) 	1 702,5	2,5	1,0	1,0	
		
Celkový prebytok PO sektora VS	523,4	406,2	410,0	405,5	
vylúčenie finančných operácií	1,0	1,0	0,0	-0,5	
					
•	vylúčenie príjmových FO	-1 701,5	-1,5	-1,0	-1,5	
•	vylúčenie výdavkových FO	1 702,5	2,5	1,0	 1,0	
		
Prebytok  PO sektora VS (ESA 95)	524,4	407,2	410,0	405,0